Document ID: 32014R1136

REGOLAMENT TAL-KUMMISSJONI (UE) Nru 1136/2014
tal-24 ta' Ottubru 2014
li jemenda r-Regolament (UE) Nru 283/2013 dwar il-miżuri tranżitorji rigward il-proċeduri li jikkonċernaw il-prodotti għall-protezzjoni tal-pjanti
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-Artikolu 78(1)(b) tagħha,
Billi:
(1)
Ir-Regolament tal-Kummissjoni (UE) Nru 283/2013 (2) ħassar ir-Regolament tal-Kummissjoni (UE) Nru 544/2011 (3) u jistipula rekwiżiti ġodda tad-dejta għas-sustanzi attivi.
(2)
Biex l-Istati Membri u l-partijiet interessati jkunu jistgħu jħejju ruħhom biex jissodisfaw ir-rekwiżiti l-ġodda, ir-Regolament (UE) Nru 283/2013 jistabbilixxi miżuri tranżitorji li jikkonċernaw id-dejta mressqa għal applikazzjonijiet għall-approvazzjoni, għat-tiġdid ta' approvazzjoni jew emenda għall-approvazzjoni ta' sustanzi attivi u d-dejta mressqa għal applikazzjonijiet għall-awtorizzazzjoni, għat-tiġdid tal-awtorizzazzjoni jew tal-emenda tal-awtorizzazzjoni tal-prodotti għall-protezzjoni tal-pjanti.
(3)
Il-miżuri tranżitorji rigward il-proċeduri li jikkonċernaw l-awtorizzazzjoni ta' prodotti għall-protezzjoni tal-pjanti għandhom jiġu emendati sabiex jippermettu, f'ċerti każijiet, is-sottomissjoni ta' dejta dwar is-sustanzi attivi fl-applikazzjonijiet għall-awtorizzazzjoni jew għall-emenda tal-awtorizzazzjoni ta' prodotti għall-protezzjoni tal-pjanti, f'konformità mar-rekwiżiti tad-dejta fis-seħħ fi żmien l-approvazzjoni jew t-tiġdid tagħhom. Ir-raġuni għal tali bidla hija biex tiġi evitata l-okkorrenza ta' differenzi fil-valutazzjoni tad-dejta ġġenerata skont ir-rekwiżiti tad-dejta ġodda mill-Istati Membri li jappartjenu għal żoni differenti u, għaldaqstant, sabiex jinżamm approċċ uniformi u armonizzat lejn il-valutazzjoni ta' dik id-dejta permezz tal-evalwazzjoni tagħhom fil-livell tal-Unjoni.
(4)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Artikolu 4(1) tar-Regolament (UE) Nru 283/2013 huwa sostitwit b'dan li ġej:
“1. Fil-każ ta' applikazzjonijiet għal awtorizzazzjoni, kif imsemmi fl-Artikolu 28 tar-Regolament (KE) Nru 1107/2009, li jikkonċerna prodotti għall-protezzjoni tal-pjanti li fihom sustanza attiva waħda jew aktar, li għalihom ġew preżentati dossiers f'konformità mal-Artikolu 3 jew li għalihom l-approvazzjoni ma tkunx ġiet imġedda skont l-Artikolu 14 tar-Regolament (KE) Nru 1107/2009 u skont ir-Regolament ta' Implimentazzjoni tal-Kummissjoni (UE) Nru 844/2012 (*), ir-Regolament (UE) Nru 544/2011 għandu jkompli japplika għas-sottomissjoni ta' dejta dwar dan/dawn tas-sustanza/i attiva/i.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta' Ottubru 2014.

Labels: 3
12
1
6